

APSTIPRINĀTI

ar Ādažu novada pašvaldības domes 2025. gada 27. marta sēdes

lēmumu (protokols Nr. 7 § 28)

SAISTOŠIE NOTEIKUMI

Ādažos, Ādažu novadā

2025. gada 27. martā **Nr.** **19/2025**

**Koplietošanas transportlīdzekļu izmantošanas saistošie noteikumi**

*Izdoti saskaņā ar Ceļu satiksmes likuma*

*9. panta astoto daļu*

1. Saistošie noteikumi nosaka koplietošanas elektroskrejriteņu, velosipēdu un cita veida koplietošanas transportlīdzekļu, ar kuriem atļauts pārvietoties pa gājējiem paredzētām zonām (turpmāk – Koplietošanas transportlīdzekļi) izmantošanas prasības, ātruma ierobežojuma zonas un novietošanas aizliegumus Ādažu novada administratīvajā teritorijā.
2. Ādažu novada pašvaldība publicē Koplietošanas transportlīdzekļu ātruma ierobežojuma zonas un novietošanas aizlieguma zonas (turpmāk – Karte) pašvaldības tīmekļvietnē [www.adazunovads.lv](http://www.adazunovads.lv), sadaļā “Novads/Infrastruktūra”.
3. Koplietošanas transportlīdzekļu pakalpojumu sniegšanai atļauts izmantot tikai tādus koplietošanas transportlīdzekļus, kas aprīkoti ar ātruma regulēšanas sistēmu (izņemot velosipēdus, kas tiek darbināti tikai ar cilvēka muskuļu spēku), un nosaka to atrašanās vietu, pielāgojot koplietošanas transportlīdzekļu ātruma ierobežojuma zonām un novietošanas aizlieguma zonām.
4. Koplietošanas transportlīdzekļu pakalpojumu sniedzējam (operatoram) katru kalendāro gadu pirms pakalpojumu uzsākšanas un koplietošanas transportlīdzekļu izvietošanas pašvaldības īpašumā esošajā teritorijā, jāsaņem pašvaldības aģentūras "Carnikavas komunālserviss" (turpmāk – Aģentūra) saskaņojums. Aģentūra var atcelt izdoto saskaņojumu, ja koplietošanas transportlīdzekļu pakalpojumu sniedzējs (operators) neievēro šo saistošo noteikumu prasības.
5. Koplietošanas transportlīdzekļu pakalpojumu sniedzējs (operators) nodrošina koplietošanas transportlīdzekļa nekavējošu pārvietošanu, bet ne vēlāk kā trīs stundu laikā pēc administratīvā akta spēkā stāšanās brīža, ja tas novietots stāvēšanai novietošanas aizlieguma zonā, vai Kartē norādītās citās neatļautās vietās.
6. Aizliegts novietot koplietošanas transportlīdzekļus:
   1. uz tiltiem, satiksmes pārvadiem, ceļu un ielu krustojumos un ne tuvāk par 5 m no tiem, uz velosipēdu ceļiem, gājēju ietvju vidū vai uz taktilā bruģakmens joslas, kā arī vietās, kur pēc koplietošanas transportlīdzekļa novietošanas atlikušais ejas platums gājējiem vai velosipēdiem ir mazāks par 1,5 m;
   2. publiskā lietošanā nodotā pašvaldības teritorijā, t.i., apstādījumos, grāvjos, automašīnu stāvlaukumos, bērnu rotaļu laukumos, aktīvās atpūtas laukumos, sporta laukumos vai citās Kartē norādītās neatļautās vietās.
7. Ātruma ierobežojuma zonās koplietošanas transportlīdzekļa ātrums nedrīkst pārsniegt 20 km stundā.
8. Koplietošanas transportlīdzekļu pakalpojumu sniedzējs (operators) garantē tūlītēju sasniedzamību, lai nodrošinātu nepārtrauktu informācijas apmaiņu šo saistošo noteikumu izpildē un konstatēto pārkāpumu novēršanā.
9. Pašvaldības iestāde “Ādažu novada pašvaldības policija” kontrolē šo saistošo noteikumu izpildi un izdod administratīvo aktu par prasību neievērošanu.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

PASKAIDROJUMA RAKSTS

**Ādažu novada pašvaldības domes 2025. gada 27. marta saistošajiem noteikumiem Nr. 19/2025 “Koplietošanas transportlīdzekļu izmantošanas saistošie noteikumi”**

|  |
| --- |
| **Paskaidrojuma raksta sadaļas un norādāmā informācija** |
| 1. **Mērķis un nepieciešamības pamatojums**    1. Saskaņā ar Ceļu satiksmes likuma 9. panta astoto daļu, pašvaldībai ir tiesības noteikt koplietošanas transportlīdzekļu izmantošanas noteikumus, ātruma ierobežojuma zonas un to novietošanas aizlieguma zonas.    2. Saskaņā ar Ceļu satiksmes likuma 1. panta pirmās daļas 34) punktu, koplietošanas transportlīdzeklis ir transportlīdzeklis, kuru individuāli nenoteikts personu loks var īrēt vai nomāt uz īsu laiku, izmantojot mobilo aplikāciju vai tīmekļvietnes pakalpojumus.    3. Pēdējo gadu laikā strauji ir palielinājies koplietošanas transportlīdzekļu, īpaši elektroskrejriteņu, apjoms Ādažos.    4. Lai tiktu aizsargātas ceļu satiksmes dalībnieku (gājēji, velosipēdu vadītāji, autovadītāji u.c.) intereses un drošība, citu cilvēku tiesības, kā arī sabiedrības intereses un neaizšķērsotu veikalu, dzīvojamo ēku, iestāžu ieejas, vārtus, lai novērstu negadījumus, tostarp veicinātu koplietošanas transportlīdzekļu vadītāju drošu pārvietošanos, ir nepieciešams izstrādāt koplietošanas elektroskrejriteņu un velosipēdu izmantošanas noteikumus, noteikt ātruma ierobežojuma zonas un to novietošanas aizlieguma zonas.    5. Saistošo noteikumu mērķis ir ietvert regulējumu, kas nosaka koplietošanas elektroskrejriteņu un velosipēdu operatoriem pienākumu nodrošināt, lai to īpašumā vai valdījumā esošie mikromobilitātes rīki tiktu izmantoti ar cieņu pret citiem ceļu satiksmes dalībniekiem.    6. Mērķa īstenošanai ir apzināti objekti un Ādažu novada administratīvā teritorija, kur ieviešams ātruma ierobežojums un ieviešamas novietošanas aizlieguma zonas. Šīs teritorijas publicējamas Ādažu novada pašvaldības tīmekļvietnes [www.adazunovads.lv](http://www.adazunovads.lv) sadaļā “Novads/Infrastruktūra”.    7. Saistošie noteikumi nosaka koplietošanas transportlīdzekļu operatoram pienākumu izmantot tikai tādus koplietošanas transportlīdzekļus, kuri aprīkoti ar sistēmu, kas regulē ātrumu (izņemot velosipēdus, kas tiek darbināti tikai ar cilvēka muskuļu spēku) un nosaka to atrašanās vietu, pielāgojot minētos parametrus kartē norādītajām koplietošanas transportlīdzekļu ātruma ierobežojuma zonām un novietošanas aizlieguma zonām, kā arī nodrošināt ātru šo transportlīdzekļu savākšanu, ja tie novietoti vietās, kur tas ir aizliegts. |
| 1. **Fiskālā ietekme uz pašvaldības budžetu**     1. Saistošo noteikumu īstenošana neietekmēs pašvaldībai pieejamos resursus.    2. Noteikumu fiskālā ietekme uz pašvaldības budžetu iespējama ieņēmumu daļas palielinājuma veidā, ja tiek iekasēta administratīvā soda nauda, kuras apmērs nav prognozējams. |
| 1. **Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī uz konkurenci**    1. Sociālā ietekme – ar saistošajiem noteikumiem tiks panākts, ka Ādažu novada administratīvā teritorijā koplietošanas transportlīdzekļu lietotāji tiks disciplinēti, lietotājam būs jānovieto koplietošanas transportlīdzeklis tā, lai tas neapdraud citus ceļu satiksmes dalībniekus.    2. Ietekme uz vidi – neradīs ietekmi uz vidi.    3. Ietekme uz uzņēmējdarbības vidi pašvaldības teritorijā – saistošie noteikumi paredz jaunu regulējumu, kurš attiecināms uz komercdarbības veicējiem, proti, koplietošanas transportlīdzekļu operatoriem (īpašniekiem vai valdītājiem). Minētajām personām var rasties papildu finanšu slogs, piemēram, koplietošanas transportlīdzekļa attiecīgas sistēmas ieviešanai. Tomēr lielāka uzmanība pievēršama tieši ceļu satiksmes dalībnieku drošībai.    4. Ietekme uz konkurenci – regulējums neierobežo komercdarbību, tas attiecināms uz visiem attiecīgās sfēras komercdarbības veicējiem, tiem tiks radīti vienlīdzīgi pienākumi, tādējādi nav saskatāma ietekme uz konkurenci. |
| 1. **Ietekme uz administratīvajām procedūrām un to izmaksām** 2. Kompetentā iestāde, kas var sniegt informāciju par saistošo noteikumu izpildi vai piemērošanu, ir Ādažu novada pašvaldības policija, kuras kompetencē ir saistošo noteikumu izpildes kontrole, un kur ikviena persona var vērsties un ziņot par saistošo noteikumu pārkāpšanu. 3. Saistošo noteikumu tiesiskais regulējums paredz, ka koplietošanas transportlīdzekļu operatoriem ir jānodrošina šo transportlīdzekļu droša izmantošana. Ādažu novada pašvaldības policija, saņemot informāciju par koplietošanas transportlīdzekļa novietošanu aizliegtā vietā, izdod administratīvo aktu par saistošo noteikumu prasību neievērošanu. 4. Saistošie noteikumi noteiks, ka koplietošanas transportlīdzekļu operatoriem katru kalendāro gadu pirms pakalpojumu uzsākšanas un koplietošanas transportlīdzekļu izvietošanas pašvaldības īpašumā esošajā teritorijā, jāsaņem pašvaldības aģentūras "Carnikavas komunālserviss" saskaņojums. 5. Ar šiem saistošajiem noteikumiem netiek paredzētas papildu administratīvo procedūru izmaksas. |
| 1. **Ietekme uz pašvaldības funkcijām un cilvēkresursiem**   Noteikumu izpildei nav nepieciešams veidot pašvaldības jaunas institūcijas, darba vietas vai paplašināt esošo institūciju kompetenci. |
| 1. **Informācija par izpildes nodrošināšanu**    1. Saistošo noteikumu izpildē nav paredzēts izveidot jaunu institūciju.    2. Saistošo noteikumu izpildes kontroli nodrošina Ādažu novada pašvaldības policija. |
| 1. **Prasību un izmaksu samērīgums pret ieguvumiem, ko sniedz mērķa sasniegšana**   Saistošie noteikumi ir atbilstoši iecerētā mērķa sasniegšanas nodrošināšanai – sniegt lielāku atbalstu personām ar zemiem ienākumiem, trūcīgām un maznodrošinātām mājsaimniecībām Ādažu novadā. Pašvaldības izraudzītie līdzekļi ir leģitīmi, un rīcība ir atbilstoša augstākstāvošiem normatīviem aktiem. |
| 1. **Izstrādes gaitā veiktās konsultācijas ar privātpersonām un institūcijām**    1. Konsultācijām tika izmantots šāds sabiedrības līdzdalības veids: pēc saistošo noteikumu izskatīšanas domes Attīstības komitejā un Finanšu komitejā, to projekts tika publicēts pašvaldības oficiālajā tīmekļvietnē [www.adazunovads.lv](http://www.adazunovads.lv), kā arī informācija par projektu tika publicēta sociālajā tīklā - *Facebook* pašvaldības kontā, lai sasniegtu mērķgrupu, kā arī noskaidrotu pēc iespējas plašākas sabiedrības viedokli.    2. Publikācijā noteiktajā termiņā – no 2025. gada 20. februāra līdz 5. martam par saistošo noteikumu projektu tika saņemti 6 iedzīvotāju priekšlikumi:       1. fiziskas personas B.B. 2 priekšlikumi;       2. fiziskas personas I.G.D. priekšlikums;       3. fiziskas personas S.Š. 2 priekšlikumi;       4. fiziskas personas R.Ā. priekšlikums.    3. Pēc publikācijā noteiktā termiņa, bet līdz saistošo noteikumu projekta izskatīšanai domes sēdē tika saņemts vēl viens fiziskas personas G.K. priekšlikums.    4. Netika atbalstīti šādi priekšlikumi:       1. netika atbalstīts priekšlikums – papildināt nosaukumu ar attiecināmību uz elektroskrejriteņiem, jo saistošo noteikumu 1. punkts definē, uz kādiem transportlīdzekļiem attiecās saistošie noteikumi;       2. netika atbalstīts priekšlikums – Attekas ielu, Ādažos, noteikt par samazināta braukšanas ātruma un aizlieguma zonu novietot un pabeigt braucienu, jo Attekas ielai piegulošā ietve ir pietiekami plata, lai nodrošinātu pietiekamu brīvtelpu gājējiem un velobraucējiem, kā arī koplietošanas transportlīdzekļiem;       3. netika atbalstīts priekšlikums – koplietošanas transportlīdzekļiem aizliegt pārvietoties pa gājēju ietvēm, jo tas ir pret saistošo noteikumu būtību;       4. netika atbalstīts priekšlikums – Centrā nepieciešams ierobežot ātrumu, jo netika norādītas konkrētas teritorijas, kur būtu nepieciešami ierobežojumi.    5. Tika atbalstīts priekšlikums – Nākotnes ielu, Carnikavā, noteikt par zonu ar samazinātu braukšanas ātrumu (papildināta zonu karte).    6. Tika daļēji atbalstīts priekšlikums – nenoteikt samazinātu braukšanas ātruma zonu Kadagas ceļam piegulošai ietvei, jo Kadagas ceļš ir viens no lietotāju iecienītākajiem braukšanas maršrutiem, un uz tā atrodas mikromobilitātei pilnībā atbilstoša infrastruktūra (saglabāta samazināta braukšanas ātruma zona pie Kadagas ceļa, posmā no t/c “Kadaga” līdz autobusu gala pieturai).    7. Tika atbalstīts priekšlikums, līdzīgi kā Jelgavas valstspilsētas pašvaldības 2024. gada 23. maija saistošajos noteikumos Nr. 24-17 “Koplietošanas transportlīdzekļu izmantošanas saistošie noteikumi”, noteikt, ka koplietošanas transportlīdzekļu pakalpojumu sniedzējam (operatoram) katru kalendāro gadu pirms pakalpojumu uzsākšanas un koplietošanas transportlīdzekļu izvietošanas pašvaldības īpašumā esošajā teritorijā, jāsaņem pašvaldības aģentūra "Carnikavas komunālserviss" saskaņojums (turpmāk – saskaņojums). Pašvaldības aģentūra "Carnikavas komunālserviss" var atcelt izdoto saskaņojumu, ja koplietošanas transportlīdzekļu pakalpojumu sniedzējs (operators) neievēro saistošo noteikumu prasības.    8. Cita veida saziņa un konsultācijas nav notikušas. |

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU